พาณิชย์เตรียมฟันห้างค้าปลีก ขายสินค้าต่ำกว่าทุน
โพสต์ทูเดย์-&#8220;พรทิวา&#8221; เตรียมฟันห้างค้าปลีกยักษ์ขายต่ำกว่าทุน เผยร้านค้าในสุวรรณภูมิร้องร้านค้าปลอดภาษีรายใหญ่ ให้บริการรับฝากของ ทำขายสินค้าไม่ได้
10 ธ.ค. 2552

โพสต์ทูเดย์-“พรทิวา” เตรียมฟันห้างค้าปลีกยักษ์ขายต่ำกว่าทุน เผยร้านค้าในสุวรรณภูมิร้องร้านค้าปลอดภาษีรายใหญ่ ให้บริการรับฝากของ ทำขายสินค้าไม่ได้
นางสาวชุติมา บุญยประภัศร อธิบดีกรมการค้าภายใน เปิดเผยว่า ปลายเดือน ธ.ค.นี้ จะมีการประชุมคณะกรรมการแข่งขันทางการค้า ที่มีนางพรทิวา นาคาศัย รมว.พาณิชย์ เป็นประธาน โดยจะพิจารณาเรื่องที่ยังค้างการพิจารณา โดยเฉพาะข้อร้องเรียนของผู้ผลิตสินค้า กรณีการขายสินค้าต่ำกว่าทุนของห้างค้าปลีกขนาดใหญ่ จนทำให้ซัพพลายเออร์ได้รับผลกระทบ การบังคับให้ยี่ปั๊วซื้อน้ำตาลทรายขาวพ่วงน้ำตาลทรายแดง เพราะโรงงานขายน้ำตาลทรายแดงยาก และผู้ให้บริการเกมออนไลน์บังคับขายพ่วงเกมที่ไม่ได้รับความนิยม
“มีหลายกรณีที่ยังไม่ได้พิจารณา เมื่อเสนอที่ประชุมแล้ว ก็อยู่ที่ว่า ที่ประชุมจะรับเรื่องไต่สวนต่อหรือไม่ หากรับเรื่องก็จะตั้งคณะกรรมการเฉพาะด้านหาข้อเท็จจริง เมื่อได้ผลอย่างไรจะเสนอคณะกรรมการชุดใหญ่ หากเห็นว่ามีมูลความผิดจริง จะส่งอัยการฟ้องร้องต่อไป” นางสาวชุติมากล่าว 
นอกจากนี้ กรมการค้าภายใน ในฐานะเลขานุการ จะเสนอกรณีร้องเรียนใหม่ คือ ร้านค้าในสนามบินสุวรรณภูมิร้องเรียนร้านค้าปลอดภาษี (ดิวตี้ฟรี) ให้บริการผู้ซื้อสามารถฝากเก็บสินค้าไว้ก่อนได้ ซึ่งผู้ร้องเรียนอ้างว่า เป็นการอำนวยความสะดวกทางการค้าที่ไม่เป็นธรรม ทำให้ร้านค้าอื่นๆ สูญเสียรายได้ และกรณีซัพพลายเออร์ร้องเรียนห้างค้าปลีกรายใหญ่ขายต่ำกว่าทุน อย่างไรก็ตาม หากที่ประชุมพิจารณาว่า กรณีดังกล่าวมีมูลความจริง ก็จะตั้งคณะกรรมการเฉพาะด้าน เพื่อพิจารณาข้อเท็จจริงต่อไป 
รายงานข่าวจากกระทรวงพาณิชย์ แจ้งว่า สำหรับข้อร้องเรียนที่คณะกรรมการชุดใหญ่ มีมติให้แต่งตั้งคณะอนุกรรมการตรวจสอบข้อเท็จจริงไปแล้ว คือ กรณีร้องเรียนบังคับให้เอเย่นต์เบียร์ลีโอและสิงห์ซื้อเหล้าพ่วงเบียร์ กรณีบริษัท บุญรอด บริวเวอรี่ ร้องเรียนเบียร์อาชาขายต่ำกว่าทุน  และกรณีร้องเรียนบริษัท เอ.พี.ฮอนด้า ห้ามตัวแทนจำหน่ายขายรถจักรยานยนต์ของบริษัทคู่แข่งนั้น จะให้คณะอนุกรรมการตรวจสอบข้อเท็จจริงรายงานผลการตรวจสอบข้อเท็จจริงต่อคณะกรรมการชุดใหญ่ และตั้งคณะอนุกรรมการสอบสวนต่อไป